## Blinde og stærkt svagsynede og uddannelse - 2023

Det betaler sig at investere i uddannelse. Det er til gavn for både den enkelte og samfundet, men desværre formår vi ikke at få alle med.

**Fakta om blinde og stærkt svagsynedes uddannelsesgrad**

Nedenstående tabel er baseret på et registertræk – som vi i samarbejde med Instituttet for Blinde og Svagsynede har trukket for Dansk Blindesamfunds medlemmer. Alle medlemmer er blinde eller stærkt svagsynede med en synsrest på max 10 %. Dansk Blindesamfund har ca. 6.500 medlemmer, heraf knap 160 i alderen 30 til 34 år.

**Tabel 1. Højst gennemførte uddannelse for personer i alderen 30 til 34 år (Danmarks Statistik)**

|  |  |  |
| --- | --- | --- |
|  | **Blinde og stærkt svagsynede** | **Befolkningen som helhed** |
| Grundskole | 47 % | 15 % |
| Gymnasiale uddannelser | 5 % | 6 % |
| Erhvervsfaglige uddannelser | 12 % | 26 % |
| Korte videregående uddannelser, KVU | 1 % | 5 % |
| Mellemlange videregående uddannelser, MVU | 13 % | 21 % |
| Bacheloruddannelser, BACH | 4 % | 3 % |
| Lange videregående uddannelser, LVU | 16 % | 21 % |
| Ph.d. og forskeruddannelser | 0 % | 1 % |
| Adgangsgivende uddannelsesforløb | 0 % | 0 % |
| Uoplyst mv. | 3 % | 1 % |
| **Hovedtotal (afrundet)** | **100%** | **100%** |

Blinde og stærkt svagsynede har et stort uddannelsesmæssigt efterslæb, hvilket desværre kun er med til at cementere den negative udvikling, som vi har været vidne til hen over de seneste årtier. Blinde og stærkt svagsynede – født i 1940’erne – uddannede sig stort set på samme niveau som resten af befolkningen, men siden har gabet vokset sig større. I 2010 havde 52 % af de 30 til 35-årige medlemmer af DBS en kompetencegivende uddannelse, mens det kun drejer sig om 46 % af de 30 til 34-årige i dag[[1]](#footnote-1).

En undersøgelse gennemført blandt Dansk Blindesamfunds medlemmer fra 2021[[2]](#footnote-2) giver desuden indikationer på:

* At elever og studerende har udfordringer ift. at gøre brug af de digitale platforme, portaler samt ikke særligt tilrettelagte materialer, der anvendes på uddannelsesinstitutionerne. Fx oplyser mere end 70 % af de adspurgte, at de har vanskeligheder ved at håndtere helt almindelige dokumenter.
* At elever og studerende har behov for kompetenceudvikling i både de synskompenserende software- og hjælpemidler og de digitale platforme og systemer der anvendes på uddannelsesinstitutionerne. 25 % oplever, at de i meget ringe grad eller ringe grad eller nogen grad er effektive i forhold til at tilgå helt almindelige tekstdokumenter og 38 % har behov for mere instruktion i brug af fx tekstbehandlingsprogrammer.
* De studerende oplever også, at de ofte står alene med de udfordringer som den manglede tilgængelighed giver.

**Sådan vender vi udviklingen!**

Der findes ikke én enkelt årsag til, at blinde og stærkt svagsynedes uddannelsesgrad er stagnerende. Man må i stedet spørge sig selv om den støtte, som uddannelsessøgende børn og unge med et synshandicap får, er den rette? Vi mener, at der er behov for et eftersyn af den støtte, der gives med henblik på at finde nye støtteformer, fx støtte i forbindelse med utilgængelige materialer og systemer på uddannelsesinstitutionen eller støtte til løbende kompetenceudvikling. Der er også brug for støtte til at sikre løbende opfølgning på, om den enkelte har de hjælpemidler, der sikrer et godt fagligt udbytte af undervisningen.

**1. Fokus på tilgængelighed til læringsplatforme og materialer i uddannelsessystemet**

* Krav om tilgængelighed bør systematisk indgå i kravspecifikationer til udviklerne af de digitale platforme og systemer der indkøbes til – og anvendes ved uddannelsesinstitutioner. Uddannelsesinstitutionerne er i dag ikke underlagt lovkrav om, at det undervisningsmateriale, der anvendes, skal kunne bruges af alle elever og studerende.
* Der skal etableres en mærkningsordning af undervisningsmaterialer og undervisningsportaler, så både undervisere og elever/studerende har mulighed for at tilvælge løsninger, hvor tilgængelighed er indtænkt.
* Der skal være bedre adgang til akut hjælp og vejledning i de situationer, hvor det brænder på og materialer eller systemer ikke er tilgængelige.

**2. Fokus på inklusion**

* Der er behov for at skærpe blikket ift. til små målgrupper, hvor man ikke kan forvente, at undervisere har erfaring med og kompetencer til at skabe inklusion. Der må være en forpligtelse til at bruge synsfaglig viden, når man møder en blind eller stærkt svagsynet elev eller studerende. I dag er det blot et tilbud.

**3. Fokus på kompetenceudvikling**

* Der skal være mulighed for løbende udvikling af kompetencer. Det gælder såvel ift. den enkeltes synskompenserende hjælpemidler og løsninger f.eks. inden for punktskrift. Samt udvikling af kompetencer til at anvende de programmer og platforme, som stilles til rådighed for alle elever og studerende, og som det er en forudsætning for læringen, at man kan anvende.

**4. Fokus på erhvervsfaglige uddannelser**

* Kun ganske få blinde og stærkt svagsynede får en erhvervsfaglig uddannelse. Der er behov for at få tilvejebragt viden om, hvordan flere synshandicappede kan inkluderes i erhvervsuddannelsessystemet.

**5. Fokus på viden**

* Generelt mangler vi viden om, hvordan blinde og svagsynede oplever uddannelsessystemet, og hvilke udfordringer der findes for at påbegynde eller gennemføre en uddannelse med et synshandicap.

1. Steen Bengtsson m.fl. (2010): ”Blinde og stærkt svagsynede – Barrierer for samfundsdeltagelse”. SFI [↑](#footnote-ref-1)
2. Dansk Blindesamfund (2021): ”Blinde og svagsynede elevers og studerendes brug af digitale læringsressourcer”. [↑](#footnote-ref-2)